Source: https://www.riigiteataja.ee/kohtulahendite_liigitus.html?jaotus=juur.206106663.206106667.206109328.206109342.206109345.206109349&kokkuvotted=false&jaotusedVaikimisiAvatud=
Timestamp: 2020-05-29 23:35:27+00:00
Document Index: 5348297

Matched Legal Cases: ['Riigikohus ', '§ 58', '§ 59', '§ 146', '§ 179', '§ 59', '§ 5', '§ 5', 'kohus ', '§ 56', '§ 57']

3-1-1-18-14 Riigikohus 09.05.2014
KarS §-s 59 ja § 58 p 3 alternatiivis 1 sätestatud raskendava asjaolu korduva arvestamise keeld rakendub üksnes juhul, kui kuriteo koosseisuliseks tunnuseks on teo toimepanemine noorema kui kaheteistaastase isiku suhtes.
KarS § 59 kohaselt ei arvestata karistuse kohaldamisel sama seaduse §-des 57 ja 58 sätestatud karistust kergendavaid või raskendavaid asjaolusid, kui neid on seaduses kirjeldatud süüteokoosseisu tunnustena. Kõnealusel juhul on karistust raskendavaks asjaoluks süüteo toimepanemine teadvalt noorema kui kaheteistaastase isiku suhtes, KarS § 146 ja § 179 lg 1 aga näevad vastutuse ette alla neljateistaastase isiku suhtes toime pandud teo eest. Kuna viimati nimetatud koosseisudes sätestatud vastutuspiir on laiem kui karistust raskendav asjaolu, ei saa kannatanu vanust alla kaheteist eluaasta lugeda koosseisuga kattuvaks asjaoluks, mille arvestamine karistuse mõistmisel oleks KarS § 59 järgi välistatud. Sarnaselt KarS §-le 145^1 (alaealiselt seksi ostmine), kus seadusandja on näinud ette erineva vastutuse neljateist kuni kaheksateist aasta vanuse kannatanu ja alla neljateist aasta vanuse kannatanu suhtes toime pandud teo eest, on seadusandja eristanud vastutust ka alla kaheteist aasta vanuse kannatanu suhtes toime pandud tegude eest, tuues selle aga karistust raskendava asjaoluna karistusseadustiku üldossa. Sellega vältis seadusandja vajadust täiendada iga üksikut eriosa koosseisu eraldi sättega alla kaheteistaastase kannatanu kohta.
KarS § 5 lg-te 1 ja 2 kohaselt on isiku süüditunnistamine ning karistamine võimalik üksnes juhul, kui tema poolt toime pandud tegu on olnud jätkuvalt karistatav igal ajahetkel arvates teo toimepanemisest kuni kohtuotsuse jõustumiseni (vt nt RKKKo 3-1-1-39-08, p 9). Olukorras, kus kuriteokoosseis, millele tegu selle toimepanemise ajal vastas, tunnistatakse kehtetuks, on isiku süüditunnistamine KarS § 5 kohaselt siiski lubatav, kui see tegu vastab mõnele kehtivale kuriteokoosseisule (vt RKKKo 3-1-1-36-07, p 7.3).
Karistuse kergendamiseks ei piisa paljasõnalisest kahetsuse avaldamisest, vaid kahetsus peab olema siiras ja kajastuma ka süüdistatava hoiakus tema poolt toimepandud teo suhtes.
Süüteomenetluses karistuse määramisel peab kohus ja kohtuväline menetleja muude KarS § 56 lg-s 1 nimetatud asjaolude kõrval võtma arvesse kõiki KarS § 57 lg-s 1 märgitud kergendavaid asjaolusid. Sama paragrahvi teise lõike järgi on kohtul õigus lugeda kergendavaks asjaoluks ka esimeses lõikes loetlemata asjaolusid, mis kohtu hinnangul vähendab menetlusaluse isiku süüd ja võimaldab sanktsioonis ettenähtud karistust kergendada. Kuid asjaolud, mis kohtu arvates vähendavad isiku süüd ja kergendavad karistust, peavad olema kontrollitavad ja tulenema kriminaaltoimiku materjalidest.
Isiku puhul, kes on toime pannud juba mitmenda samalaadse rikkumise, on võimalik rääkida puhtsüdamlikust kahetsusest. Varem korduvalt samalaadseid väärtegusid toimepannud isik võib oma järjekordset väärtegu siiralt kahetseda ja kahtlemata tuleb menetlejail iga sellise kahetsusavalduse siirust hinnata.